[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 5.2.2010

COM(2010)18 τελικό

2010/0015 (NLE)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

XX

με την οποία επιτρέπεται στα κράτη μέλη να προσχωρήσουν στη σύμβαση για τις διεθνείς εκθέσεις, που υπογράφηκε στο Παρίσι στις 22 Νοεμβρίου 1928 και συμπληρώθηκε από τα πρωτόκολλα της 10ης Μαΐου 1948, της 16ης Νοεμβρίου 1966, της 30ης Νοεμβρίου 1972, την τροποποίηση της 24ης Ιουνίου 1982 και την τροποποίηση της 31ης Μαΐου 1988

EN

.

ΑΙΤΙΟΛΟΓΙΚΗ ΕΚΘΕΣΗ

1. Πλαισιο της προτασης

- Αιτιολόγηση και στόχοι της πρότασης

Η Δημοκρατία της Λεττονίας εξέφρασε την επιθυμία της να προσχωρήσει στη σύμβαση για τις διεθνείς εκθέσεις, που υπογράφηκε στο Παρίσι στις 22 Νοεμβρίου 1928 και συμπληρώθηκε από τα πρωτόκολλα της 10ης Μαΐου 1948, της 16ης Νοεμβρίου 1966, της 30ης Νοεμβρίου 1972, την τροποποίηση της 24ης Ιουνίου 1982 και την τροποποίηση της 31ης Μαΐου 1988 (στο εξής «σύμβαση των Παρισίων»).

Η σύμβαση των Παρισίων ρυθμίζει ζητήματα που εμπίπτουν στο πεδίο εφαρμογής της τελωνειακής νομοθεσίας της Ευρωπαϊκής Ένωσης· επομένως, κάθε κράτος μέλος που επιθυμεί να προσχωρήσει σε αυτήν τη σύμβαση χρειάζεται την άδεια της Ένωσης.

- Γενικό πλαίσιο

Ο στόχος της σύμβασης των Παρισίων είναι η ρύθμιση της συχνότητας, της ποιότητας και των διαδικασιών των διεθνών εκθέσεων που εμπίπτουν στη δικαιοδοσία της.

Το άρθρο 16 και το παράρτημα σχετικά με τους «τελωνειακούς κανονισμούς για την εισαγωγή προϊόντων από τους συμμετέχοντες σε διεθνείς εκθέσεις» της σύμβασης των Παρισίων υποχρεώνουν τις χώρες που διοργανώνουν εκθέσεις να επιτρέπουν την προσωρινή εισαγωγή αντικειμένων από τους συμμετέχοντες σε διεθνείς εκθέσεις. Η άδεια προσωρινής εισαγωγής προβλέπεται στα άρθρα 137 έως 144 του κοινοτικού τελωνειακού κώδικα, κανονισμός (ΕΟΚ) 2913/92 του Συμβουλίου, τα οποία εφαρμόζονται, όσον αφορά τις εκθέσεις, σύμφωνα με το άρθρο 576 των κανόνων εφαρμογής του κοινοτικού τελωνειακού κώδικα, κανονισμός (ΕΟΚ) 2454/93 της Επιτροπής.

Το καθεστώς προσωρινής εισαγωγής, όπως ορίζεται στην τελωνειακή νομοθεσία της Ευρωπαϊκής Ένωσης, είναι πλήρως συμβατό με τη σύμβαση των Παρισίων.

Η τελωνειακή νομοθεσία της Ευρωπαϊκής Ένωσης αποτελεί τμήμα της εμπορικής πολιτικής, που ορίζεται στο άρθρο 207 της Συνθήκης για τη Λειτουργία της Ευρωπαϊκής Ένωσης. Το άρθρο 207 επιτρέπει τα εθνικά μέτρα, συμπεριλαμβανομένης της σύναψης διεθνών συμφωνιών, μόνο με τη ρητή έγκριση της Ένωσης.

Η ίδια η Ευρωπαϊκή Ένωση δεν μπορεί να προσχωρήσει στη σύμβαση των Παρισίων, μόνο κυρίαρχα κράτη μπορούν να είναι συμβαλλόμενα μέρη αυτής.

Εφόσον η σύμβαση των Παρισίων ρυθμίζει ζητήματα που εμπίπτουν στο πεδίο εφαρμογής της τελωνειακής νομοθεσίας της Ευρωπαϊκής Ένωσης, κάθε κράτος μέλος που επιθυμεί να προσχωρήσει σε αυτήν τη σύμβαση χρειάζεται την άδεια της Ένωσης.

Μέχρι τώρα 24 κράτη μέλη έχουν προσχωρήσει στη σύμβαση των Παρισίων .

2. Διαβουλευσεισ με τα ενδιαφερομενα μέρη και εκτίμηση των επιπτώσεων

Είναι άνευ αντικειμένου η διαβούλευση με τα ενδιαφερόμενα μέρη και η πραγματοποίηση εκτίμησης των επιπτώσεων.

3. Νομικά στοιχεία της πρότασης

Τη νομική βάση αποτελούν τα άρθρα 2 παράγραφος 1 και 207 παράγραφος 4 πρώτο εδάφιο σε συνδυασμό με το άρθρο 218 παράγραφος 6 στοιχείο α)της Συνθήκης για τη Λειτουργία της Ευρωπαϊκής Ένωσης.

4. Δημοσιονομικές επιπτώσεις

Η πρόταση δεν έχει δημοσιονομικές επιπτώσεις.

2010/0015 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

της […]

με την οποία επιτρέπεται στα κράτη μέλη να προσχωρήσουν στη σύμβαση για τις διεθνείς εκθέσεις, που υπογράφηκε στο Παρίσι στις 22 Νοεμβρίου 1928 και συμπληρώθηκε από τα πρωτόκολλα της 10ης Μαΐου 1948, της 16ης Νοεμβρίου 1966, της 30ης Νοεμβρίου 1972, την τροποποίηση της 24ης Ιουνίου 1982 και την τροποποίηση της 31ης Μαΐου 1988

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για τη Λειτουργία της Ευρωπαϊκής Ένωσης, και ιδίως τα άρθρα 2 παράγραφος 1 και 207 παράγραφος 4 πρώτο εδάφιο σε συνδυασμό με το άρθρο 218 παράγραφος 6 στοιχείο α),

την πρόταση της Επιτροπής[1],

τη έγκριση του Ευρωπαϊκού Κοινοβουλίου[2],

Εκτιμώντας τα ακόλουθα:

1. Η σύμβαση για τις διεθνείς εκθέσεις, που υπογράφηκε στο Παρίσι στις 22 Νοεμβρίου 1928 και συμπληρώθηκε από τα πρωτόκολλα της 10ης Μαΐου 1948, της 16ης Νοεμβρίου 1966, της 30ης Νοεμβρίου 1972, την τροποποίηση της 24ης Ιουνίου 1982 και την τροποποίηση της 31ης Μαΐου 1988 (στο εξής «σύμβαση των Παρισίων ») ίδρυσε το Γραφείο Διεθνών Εκθέσεων. Ο ρόλος του είναι η ρύθμιση της συχνότητας, της ποιότητας και των διαδικασιών των διεθνών εκθέσεων που εμπίπτουν στη δικαιοδοσία του.

2. Το άρθρο 16 και το παράρτημα σχετικά με τους «τελωνειακούς κανονισμούς για την εισαγωγή προϊόντων από τους συμμετέχοντες σε διεθνείς εκθέσεις» της σύμβασης των Παρισίων υποχρεώνουν τις χώρες που διοργανώνουν εκθέσεις να επιτρέπουν την προσωρινή εισαγωγή αντικειμένων από τους συμμετέχοντες σε διεθνείς εκθέσεις.

3. Οι διατάξεις της σύμβασης των Παρισίων σχετικά με την προσωρινή εισαγωγή αντικειμένων από τους συμμετέχοντες σε διεθνείς εκθέσεις εμπίπτουν στην αποκλειστική αρμοδιότητα της Ένωσης όσον αφορά την κοινή εμπορική πολιτική. Πράγματι, η άδεια προσωρινής εισαγωγής προβλέπεται στα άρθρα 137 έως 144 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα[3], τα οποία εφαρμόζονται, όσον αφορά τις εκθέσεις, σύμφωνα με το άρθρο 576 του κανονισμού (ΕΟΚ) αριθ. 2454/93 του Συμβουλίου για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα[4].

4. Η προσωρινή εισαγωγή, όπως ορίζεται στον κοινοτικό τελωνειακό κώδικα, είναι συμβατή με το άρθρο 16 και το παράρτημα σχετικά με τους «τελωνειακούς κανονισμούς για την εισαγωγή προϊόντων από τους συμμετέχοντες σε διεθνείς εκθέσεις» της σύμβασης των Παρισίων .

5. Η σύμβαση των Παρισίων τέθηκε σε ισχύ στις 17 Ιανουαρίου 1931. Δε συμμετέχουν όλα τα κράτη μέλη στη σύμβαση των Παρισίων . Η Ευρωπαϊκή Ένωση δεν μπορεί να προσχωρήσει στη σύμβαση Παρισίων , μόνο κυρίαρχα κράτη μπορούν να είναι συμβαλλόμενα μέρη αυτής.

6. Πρέπει να δοθεί η άδεια στα κράτη μέλη τα οποία δεν έχουν ακόμη προσχωρήσει στη σύμβαση Παρισίων, αλλά το επιθυμούν, να προσχωρήσουν σε αυτή υπό τους όρους που αναφέρονται στην παρούσα απόφαση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα απόφαση παρέχεται στα κράτη μέλη η άδεια να προσχωρήσουν στη σύμβαση των Παρισίων, όσον αφορά τα τμήματά της που εμπίπτουν στην αρμοδιότητα της Ευρωπαϊκής Ένωσης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

[1] ΕΕ C […] της […], σ. […].

[2] ΕΕ C […] της […], σ. […].

[3] ΕΕ L 302 της 19.10.1992, σ. 1.

[4] ΕΕ L 253 της 11.10.1993, σ.1.